
	1.
	Noteikumu projekts
28. Atļaujas turētājam ir tiesības lūgt pārreģistrēt atļauju uz citu personu, ja starp atļaujas turētāju un sistēmas operatoru ir noslēgta šo noteikumu 16. punktā minētā pieslēguma procesa īstenošanas vienošanās vai pieslēguma līgums.
	Iebildums
Noteikumu projekta 28.punktā tiek paredzētas atļaujas turētāja tiesības lūgt pārreģistrēt atļauju uz citu personu. Saskaņā ar noteikumu projekta 29.punktu atļaujas pārreģistrēšanai atļaujas turētājs un persona, uz kuru iecerēts veikt pārreģistrēšanu, birojam iesniedz kopīgu iesniegumu par atļaujas pārreģistrēšanu.
Atbilstoši anotācijas 1.3.apakšsadaļas "Risinājuma apraksts" (10.lpp.) norādītajam papildus Administratīvā procesa likuma 33.pantā noteiktajam personu lokam (tas ir, tiesību pārņēmējs) ar šo regulējumu pārreģistrēšanas iespēja ir sniegta arī tām personām, kas neietilpst Administratīvā procesa likuma 33.panta tvērumā, tomēr ir realizējušas projektu līdz pieslēguma procesa īstenošanas vienošanās vai pieslēguma līguma parakstīšanai un vēlas objektīvu apsvērumu dēļ to nodot citam projekta īstenotājam elektrostacijas izbūves veiksmīgai pabeigšanai un pieslēgšanai, kas nav atļaujas turētāja tiesību pārņēmējs.
Saskaņā ar noteikumu projekta 2.6.apakšpunktu atļaujas saņemšanas iesniegumam cita starpā pievieno rakstisku piekrišanu no kopīpašniekiem iesniedzēja plānotajām darbībām, ja iesniegumā norādītais nekustamais īpašums ir kopīpašums.
Civillikuma 1068.pants noteic, ka rīkoties ar kopīpašuma priekšmetu, kā visumā, tā arī noteiktās atsevišķās daļās, drīkst tikai ar visu kopīpašnieku piekrišanu; bet ja kāds no viņiem rīkojas atsevišķi, tad šī rīcība nevien nav spēkā, bet arī uzliek pēdējam pienākumu atlīdzināt pārējiem zaudējumus, kas viņiem ar to nodarīti.
Ņemot vērā minēto, lūdzam vērtēt, vai noteikumu projekta 28.punktā paredzētajā gadījumā, ja attiecīgais nekustamais īpašums ir kopīpašums, atļaujas pārreģistrēšanai uz citu personu arī nebūtu saņemama nekustamā īpašuma kopīpašnieku piekrišana. Lūdzam nepieciešamības gadījumā veikt attiecīgus precizējumus noteikumu projektā.
Piedāvātā redakcija
-
	Gundega Apinīte (FM)

	2.
	Noteikumu projekts
9.5. uz nekustamo īpašumu, kas norādīts iesniegumā, ir uzlikts arests kriminālprocesa ietvaros;
	Priekšlikums
Saskaņā ar noteikumu projekta 9.5.apakšpunktu Būvniecības valsts kontroles birojs (turpmāk – birojs) pieņem lēmumu par atteikumu izsniegt atļauju, ja uz nekustamo īpašumu, kas norādīts iesniegumā, ir uzlikts arests kriminālprocesa ietvaros.
Vienlaikus anotācijas 1.3.apakšsadaļā "Risinājuma apraksts" (5.lpp.) norādīts, ka noteikumu projekta 9.punkts paredz vairākus kritērijus atļaujas izsniegšanas atteikšanai, tostarp neierobežotas valdījuma tiesības (apgrūtinājumi, liegumi), kas liecina par nespēju realizēt elektroenerģijas ražošanas iekārtas projektu iecerētajā nekustamajā īpašumā.
Lūdzam vērtēt, vai pamatojums atteikumam izsniegt atļauju var būt tikai nekustamajam īpašumam uzliktais arests kriminālprocesa ietvaros (kā norādīts noteikumu projektā) vai arī var būt citi nekustamā īpašuma apgrūtinājumi vai liegumi, kuru dēļ birojs var atteikt atļaujas izsniegšanu. Lūdzam papildināt anotāciju ar skaidrojumu un nepieciešamības gadījumā precizēt noteikumu projektu.
Papildus aicinām izvērtēt, vai anotācijā norādītais teksts "neierobežotas valdījuma tiesības (apgrūtinājumi, liegumi)" nebūtu aizstājams, ar "ierobežotas valdījuma tiesības (apgrūtinājumi, liegumi)".
Piedāvātā redakcija
-
	Gundega Apinīte (FM)



